Borítószöveg

Előfordul, hogy érzelmi alapon döntesz? Gyorsan reagálsz, és később megbánod a viselkedésedet? Ha igen, ez a könyv neked szól! Prof. Peters elmélete szerint agyunkban egyszerre két „erő” szabályozza, hogyan döntünk és viselkedünk: az egyik érzelmi, irracionális alapon működik (ez evolúciós örökségünk), ő a Csimpánz; a másik racionális, logikai alapon, ő az Ember. Ők ketten folyamatosan harcolnak az irányításért. Belső Csimpánzunk a legjobb barátunk, de a halálos ellenségünk is lehet. Ez az, amit a szerző Csimpánzparadoxonnak hív. Életed sikeres irányítása, a jó döntés, az eredményesség és a siker (szakmai téren és magánéletben egyaránt) mind-mind azon múlik, hogy képes vagy‑e kezelni a benned élő Csimpánzot, azaz érzelmeidet, indulataidat, ösztöneidet, félelmeidet vagy a stresszhelyzeteket. A gördülékeny stílusú, világos szerkezetű könyv interaktív jellegű: kérdések és gyakorlatok sorozata segít feltárni problémáidat és választ találni rájuk.

Több mint 20 éve sportolok, sok érmet nyertem, de a pályám nem volt zökkenőmentes. Nehéz időszakaimban sokakhoz fordultam tanácsért, de még csak meg se közelítette egyikük se azt, ahogyan a könyv erről beszél. Peters eszközöket ad a kezembe ahhoz, hogy bármivel meg tudjak birkózni, amit az élet teherként rak rám. Végre látom a fától az erdőt. Végre képes vagyok rá, hogy időt szánjak azokra, akik tényleg a legfontosabbak nekem az életben.

Ronnie O’Sullivan

Remek olvasmány, sokat profitálok belőle a tanácsadói munkámban!

Sean

Amikor olvasni kezdtem ezt a könyvet, szuper állásom volt magas fizetéssel, de távol az otthonomtól. Mindig ideges voltam. Azóta állást változtattam, a fizetésem kevesebb, de megélek belőle, viszont nem kell sokat utaznom. Két év óta először mentem szabadságra. Nagyot fordult velem a világ, amikor eldöntöttem: mindenen változtatok az életemben, amitől ideges és boldogtalan vagyok.

PR

Fantasztikus olvasmány! Remek megfigyelések vannak benne arról, miért viselkedünk olykor teljesen érthetetlenül és kiszámíthatatlanul stresszes, feszült helyzetekben. Szakmai és magánéleti szempontból egyaránt hasznos. A családomban mindenki olvasta, nálunk rendszeres beszédtéma a Csimpánz.

Kenneth

Mások hívták fel rá a figyelmemet, aztán már én ajánlottam több barátomnak és kollégámnak. Az értekezleteink sokkal hatékonyabbak, mióta a Csimpánzot visszadugtuk a dobozába.

F. H. Pearson

Ez a könyv rendet tesz a fejedben. Kell ennél több? Remek!

Tamora Tom

Hűha! Érdekes téma. Könnyen olvasható, világos felépítésű könyv. Rengeteg jó tanács és éles szemű megfigyelés van benne a stresszkezelésről.

Sue Brownlow

Nagyon jó olvasni, mély meglátásokat fogalmaz meg arról, hogyan működik az emberi agy. Segít megérteni önmagadat és másokat. Jókat nevetek magamon, ha a Csimpánzom olykor kiugrik a dobozából.

Olly Kilo

Mostantól ez az én bibliám.

foaleymoaley

Ez a könyv rengeteg „aha” élménnyel ajándékozott meg. Segített, hogy változtassak a külsőmön, és azon, ahogy az élet különféle helyzeteit szemlélem. A gyakorlatokat naponta csinálom. Annyit beszélünk arról, milyen fontos a testmozgás. Pedig az agyunkat is rendszeresen kell edzeni.

Mr S

Tanítóknak, tanároknak kötelező!

Frances

Zseniális! A nemzeti tantervben lenne a helye – tipikusan az a dolog, amire mindenkinek szüksége van, mégse tanítják az iskolában: hogyan „működik” az ember, hogyan tudom kordában tartani az érzelmeimet, indulataimat, és hozhatom ki magamból a legjobbat.

JV-999

Prof. Steve Peters

A
Csimpánz
paradoxon

A magabiztosság,
a siker és a boldogság programja

A fordítás alapjául szolgáló kiadás:
Prof. Steve Peters: The Chimp Paradox. The Mind Management
Programme for Confidence, Success and Happiness
Vermilion, Random House, 2012

Fordította Farkas Eszter

A könyvben közölt, az adott szakterületekre vonatkozó információkat általános tájékoztató céllal gyűjtöttük össze, és ebbeli minőségükben nem helyettesítik az orvosi, egészségmegőrzési, gyógyszerészeti vagy más szakmai jellegű tanácsadást, és hivatkozási alapként sem szolgálhatnak semmilyen speciális helyzetben és helyen. Mielőtt elkezdenéd, megváltoztatnád vagy abbahagynád egy gyógyszer szedését, mindenképpen konzultálj az orvosoddal. A szerző legjobb tudomása szerint a könyvben közölt információk helytállóak, és 2012 januárjában érvényesek voltak. A gyakorlat, a törvények és a szabályozások változnak, a te felelősséged, hogy ezekről naprakész információkat szerezz egy hozzáértő szakembertől. A szerző és a kiadó a törvényben foglaltaknak megfelelően nem vonható felelősségre semmi olyan következményért, mely közvetlenül vagy közvetve a könyvben foglaltak alkalmazásából vagy félrealkalmazásából ered.

Második, elektronikus kiadás

Copyright © Prof. Steve Peters, 2012
Magyar kiadás © Park Könyvkiadó, Budapest, 2015, 2025
Hungarian translation © Farkas Eszter, 2015, 2025
Minden jog fenntartva
Illusztrációk © Prof. Steve Peters és Jeff Battista, 2012
Borítóterv © Two Associates

Bevezetés
Válaszd a Napot!

A könyv

Ez a könyv azért született, hogy megértsük, miként működik a tudatunk, mintát kapjunk az önfejlesztéshez, és előrébb léphessünk életünk valamennyi területén.

Pszichiáterként és tanárként általában rengeteg megjegyzéssel és kérdéssel találkozom. A kérdések rendszerint olyan egyéni problémák köré csoportosulnak, melyeket vagy nem értenek, vagy nem tudnak megoldani az emberek.

Néhány gyakori példa:

Hogyan…

- válhatok olyanná, amilyen lenni szeretnék?

- lehetek magabiztos?

- lehetek boldog?

- tehetném működőképessé a kapcsolatomat?

- lehetnék összeszedettebb és sikeresebb?

- tarthatom fenn a motivációmat?

- végezhetném hatékonyabban a munkámat?

Miért…

- idegeskedem annyit?

- vagyok olyan rossz véleménnyel magamról?

- érzem azt, hogy állandóan elítélnek?

- művelek értelmetlen dolgokat?

- van az, hogy sokszor irracionálisan gondolkodom?

- hullámzik a hangulatom?

- hagyom, hogy az érzelmeim akadályozzák a szakmai teljesítményemet?

Miért nem…

- tudom félvállról venni, hogy mit gondolnak rólam mások?

- vagyok képes dönteni?

- bírok uralkodni a haragomon?

- tudom kezelni a kellemetlen embereket?

- bírom abbahagyni a zabálást?

- tudok hűséges maradni?

- tudom abbahagyni az ivást?

És még folytathatnánk a felsorolást!

Ez a könyv a következőket kínálja neked:

Segítséget nyújthat abban, hogy

- megértsd, miként működik a tudatod.

- megértsd önmagadat és a többi embert.

- képes legyél kezelni az érzelmeidet és a gondolataidat.

- javítsál életed minőségén.

- boldogabb és sikeresebb legyél.

- erősödjön az önbizalmad és az önbecsülésed.

- felismerd, mi tart vissza, vagy mi akadályoz meg abban, hogy boldogabb és sikeresebb legyen az életed.

Az önfelfedezés és a fejlődés útja

Könyvbeli utazásunkon pszichéd hét fő területét járjuk be annak érdekében, hogy megértsd önmagadat és a környezetedben élő embereket. Ezek:

1. A belső tudatod
2. Mások
3. Kommunikáció
4. A világ, amelyben élsz

5. Egészségmegőrzés
6. Siker
7. Boldogság

Az utazás

Könnyebben áttekinthetjük a hét területet, ha hét különböző bolygónak tekintjük őket abban a Lélektani Univerzumban, amit be fogunk járni. Így sorra felkeresheted mindegyik bolygót, dolgozhatsz rajta, és tökéletesítheted az Univerzumodat. Lényegében egy naprendszerről van szó, de az Univerzum kifejezés sokkal átfogóbb.

A Lélektani Univerzum

A rendszer Napja azt a tökéletes helyet jelenti, ahol lenni szeretnél. Ha az összes bolygót rendbe tudjuk tenni, akkor egészen biztosan kisüt a Nap!

Mint látható, az első bolygó a belső tudatod, és mint ilyen, a legfontosabb a rendteremtésre váró égitestek közül. A belső tudat bonyolult működését egy egyszerű modellel magyarázom meg, melyet Csimpánzmodellnek nevezek.

A Csimpánzmodell

- segít, hogy megértsd és irányíthasd a tudatod;

- komplex tudományos alapokon áll;

- nem elmélet és nem szigorúan vett tudományos tény, inkább könnyen kezelhető gyakorlati modell;

- lehetővé teszi az agytudományok eredményeinek megértését és alkalmazását a mindennapi életben;

- tényekből és elméletekből épül fel;

- mulatságos, ugyanakkor véresen komoly.

Készülj fel az útra

A felkészüléshez vegyél figyelembe néhány fontos szempontot:

Akard és vállald a változást

A változáshoz vagy javuláshoz fel kell ismerned, hogy nem mindig működsz úgy, ahogy szeretnéd, mert nem vagy mindig olyan ember, amilyen lenni akarsz, vagy a jelek szerint nem vagy mindig ura az érzéseidnek és a gondolataidnak. Arra van szükség, hogy akarj tenni ez ellen, és szívesen fogadd a változást.

Létfontosságú, hogy tudd,
min lehet és min nem lehet változtatni

Bizonyos dolgokat önmagaddal kapcsolatban el kell fogadnod, másokat viszont nem szabad. Létfontosságú, hogy különbséget tudj tenni a kettő között. A táplálkozási ösztönt, a nemi ösztönt, a veszély vagy stressz által keltett, automatikusan fellépő pánikot vagy szorongást például nem iktathatjuk ki; de kezelni lehet őket. Megszüntethetjük viszont az ártalmas, irracionális vagy negatív gondolkodást és a káros viselkedést, például az önostorozást vagy az agresszív indulatkitöréseket.

Tegyél különbséget a valóra váltható
és a megvalósíthatatlan álmok között

Fel kell ismerned, mi lehetséges, és mi nem az. Az ember lehet fitt, egészséges, magabiztos, egy kapcsolatot helyre lehet hozni. De hogy állandóan boldog legyél, az képtelenség, ahogyan azt sem várhatod el, hogy mindig mindenki szeressen.

Ez a könyv egy képesség fejlesztéséről szól

Érzelmeink és gondolkodásunk irányítása képesség. Az érzelmi képességek kialakítása időigényes dolog, amint ahhoz is idő kell, hogy szinten tartsuk őket.

Te döntesz

Az életben mindig van választás. Sorsdöntő, hogy ezzel tisztában legyél, és te dönts.

Indulj el

Amikor elindulsz az úton, észre fogod venni, hogy a könyv bizonyos szakaszai erőteljesebb érzést váltanak ki belőled, mint mások. Válaszd ki a rád vonatkozó részeket, és foglalkozz azokkal.

Vágjunk neki.

Első rész
A belső tudat
felfedezése

1. fejezet
A pszichológiai tudat

Az Univerzumba vezető utunk kezdetén jó, ha tudjuk, mi van a fejünkben, és az hogyan működik. Az emberi agy bonyolult szerkezet, ezért egy leegyszerűsített változatát tanulmányozzuk. Az egyszerűség kedvéért képzeljük el az emberi agyat úgy, mint hét együttműködő agy vagy agyrész rendszerét.

Az emberi agy leegyszerűsített modellje‍¹

A csimpánzkezelési modellen belül három agyrész – a frontális, a limbikus és a parietális – alkotja a „pszichológiai tudatot”, mi csak ezekkel az agyrészekkel foglalkozunk. Ne feledjük, tudományos szempontból a modellünk eléggé pontatlan, mégis működőképes. A többi agyrész jelentősen hozzájárul ugyan az érzelem, a gondolkodás és az emlékezet működéséhez (erről részletesebben lásd majd az A függeléket), de céljaink érdekében alaposan le fogjuk egyszerűsíteni a dolgokat.

Modellünk három pszichológiai agyrészét – a frontálist, a limbikust és a parietálist – Embernek, Csimpánznak és Komputernek nevezem. Az egyszerűség kedvéért a parietális vagy fali lebeny több agyrészt képvisel, ami célirányosabbá teszi az ábránkat. Annak ellenére, hogy ezek az agyrészek általában együttműködésre törekszenek, nagyon gyakran konfliktusba keverednek egymással, és hajba kapnak azon, melyikük irányítson – a harcból többnyire a Csimpánz (vagyis a limbikus agyrész) keveredik ki győztesen!

A pszichológiai tudat

A Csimpánz bemutatkozik

Az anyaméhben egymástól függetlenül alakult ki a frontális (Ember) és a limbikus (Csimpánz: érzelmi gépezet) agyrész, majd kapcsolatokat alakítottak ki, és bemutatkoztak egymásnak. A gond csak az, hogy hamar kiderült, a legtöbb dologban nem értenek egyet. Mindkét agyrész, illetve lény el tudná irányítani az életünket, csakhogy megpróbálnak összedolgozni, és ebből lesz a baj. Az Ember és a Csimpánz önálló személyiségek, saját céljuk, gondolkodásmódjuk és működési stílusuk van. Valójában két különböző lény lakik a fejünkben! Meg kell értenünk, hogy csak egyikük, az Ember azonos velünk.

A Csimpánz a mindnyájunkban megtalálható érzelmi gépezet. Tőlünk függetlenül gondolkodik, és döntéseket hozhat. Érzelmi megnyilvánulásai, érzései lehetnek nagyon hasznosak vagy nagyon ártalmasak; nem jó vagy rossz – egyszerűen Csimpánz. A Csimpánz paradoxona abban áll, hogy egyszerre lehet a legjobb barátunk és a halálos ellenségünk. Könyvünk célja az, hogy megtanítsa, hogyan kezeljük a Csimpánzunkat: miként hasznosítsuk erejét és hatalmát, ha nekünk dolgozik, és miként semlegesítsük, ha ellenünk.

Fontos

A Csimpánz érzelmi gépezet, tőlünk függetlenül gondolkodik. Nem jó vagy rossz, egyszerűen Csimpánz.

Amikor bizonyos emberek homloklebenye baleset következtében megsérül, vagy a homloklebenyben valamilyen betegség keletkezik, megváltozik a személyiség. Az agy Emberi része beszünteti a tevékenységét, és az új személyiség a Csimpánz irányítása alá kerül. Az ilyen emberek általában gátlástalanná válnak, elveszítik az ítélőképességüket, esetleg apátiába süllyednek, vagy agresszívan viselkednek.

Phineas Gage esete

Annak korai példája, hogy egy fejben két különböző személyiség lehet – egy Ember és egy Csimpánz –, Phineas Gage esete. A 19. század vége felé az egyik vasúttársaság arra alkalmazta őt, hogy tisztítsa meg az utat a talpfákat fektető munkások előtt, robbantsa ki a helyükből az emberi kéz számára nehéz termésköveket. Phineas Gage robbanóanyagot rakott a kövek alá, aztán azokat egy súlyos vasrúddal jól ledöngölte, és csak azután gyújtotta meg a kanócot. Azért választották őt erre a veszélyes feladatra, mert óvatos, józan és felelősségteljes embernek ismerték. Csakhogy egyszer, egy kényes pillanatban valami elterelte a figyelmét, a vasrúd nekicsapódott a kőzetnek, és szikra keletkezett. Az ezt követő robbanás Gage szemüregébe vágta a rudat, amely az agya elülső szakaszán áthatolva a koponyája tetején át távozott. Mint kiderült, magával vitte (Emberi) homloklebenyének néhány szövetét is.

A férfi az egyik szemére megvakult, egyébként teljesen felépült. Csakhogy a személyisége gyökeresen megváltozott. Trágárul kezdett beszélni, kötekedő lett, és könnyen dühbe gurult. Az történt, hogy Emberi agya eltűnt, és a Csimpánz lépett a helyére!

Nem kell tudósnak lenni ahhoz, hogy észrevegyük a különbséget a Csimpánz és az Ember gondolkodásmódja között. Hányszor beszélünk magunkban, hányszor bátorítjuk vagy szidjuk magunkat gondolatban? Gyakran támadnak nemkívánatos gondolataink és érzéseink, és nemritkán cselekszünk olyasmit, amiről már az első pillanatban tudjuk, hogy nem akartuk. De akkor miért tesszük meg mégis? Miként lehetséges, hogy nincs hatalmunk a saját gondolataink, érzéseink és tetteink felett? Miként lehetséges, hogy időnként teljesen más emberként viselkedünk?

A technológia részben választ adhat erre a kérdésre. Az agyról készült funkcionális MR-felvételeken jól látható, ahogy az agy vértartaléka az éppen használatban lévő területekre áramlik. Amikor higgadtan és józanul gondolkodunk, a vérünk jól láthatóan a homloklebenyünkbe, az agyban lévő Emberbe áramlik, ettől olyanok leszünk, amilyenek lenni szeretnénk, amilyenek valójában vagyunk. Ha heveskedünk, netán kissé irracionálisan viselkedünk, pláne amikor dühösek vagy levertek vagyunk, akkor a Csimpánzhoz tódul a vértartalékunk, és általában úgy érezzük, nem ilyenek, nem ezek akarunk lenni. Az igazság az, hogy ilyenkor a Csimpánz, vagyis az érzelmi gépezet kerekedik felül Emberi tudatunkon.

Ami sok mindent megmagyaráz, például azt, hogy miért szorongunk, vagy miért mondunk olyasmit a pillanat hevében, amit később megbánunk, vagy miért nem tudjuk abbahagyni az evést, és miért nem kezdünk mozogni, amikor minden vágyunk ez, de mégse tudjuk összeszedni hozzá az akaraterőnket. És a sort a végtelenségig folytathatnánk. Ne keresgéld a választ: ezeket a dolgokat nem te csinálod, a Csimpánzod térített el a helyes útról. Egy Csimpánz olyan, mint egy kutya. A kutyád jelleméért nem te vagy a felelős, az irányításáért és a magaviseletéért azonban igen. Ez egy rendkívül fontos szempont. Gondolkozz el rajta alaposan, mert ezen múlik a boldogságod és a sikered.

Fontos

Csimpánzod jelleméért nem te vagy a felelős, a magaviseletéért azonban igen.

A bennünk élő Csimpánz

Ismétlem, a bennünk élő Csimpánz tőlünk függetlenül létező. Igaz, velünk együtt született meg, de semmi köze Emberi részünkhöz. Gépezetünknek csupán egyik alkotórésze. Például amikor megszülettünk, valamilyen színű lett a szemünk. Nem mi választottuk, úgy kaptuk. A génjeinkben volt. Nem sokat tehetünk ellene, ezért belenyugszunk, és éljük tovább az életünket. A Csimpánzunkat sem mi választottuk, úgy kaptuk, és ebbe bele kell nyugodnunk. Saját tudata, eredeti gondolatai vannak, amelyek nem a mieink. Élő gépezet, meghatározott céllal, vagyis a következő generáció érdekében keletkezett. Független személyisége van, irányítani tudja az életünket, nem valami fényesen ugyan, de képes rá! Rendkívüli erejű, érzelmi gépezet.

Elképzelhető, hogy szeretnél nevet adni a Csimpánzodnak, és szívesen bemutatkoznál neki, hiszen ő játssza a legfontosabb szerepet az életedben. Életed során te (az Ember) és a Csimpánz (a gondolkodó érzelmi gépezet) sokszor összecsaptok egymással.

Fontos

A siker és a boldogság azon is múlik, hogy megtanulj együtt élni a Csimpánzoddal úgy, hogy ne harapjon beléd, és ne támadjon meg. Ehhez ismerned kell a Csimpánzod a viselkedését, tudnod kell, miért gondolkozik és cselekszik úgy, ahogy. Ugyanakkor ismerned kell az Emberedet is, hogy véletlenül se téveszd össze a Csimpánzoddal.

A pszichológiai tudatnak ilyenképpen két önálló gondolkodó gépezete van, melyek önállóan értelmezik az élményeinket.

Két lény – önállóan gondolkodnak, majd értelmeznek

- Az Ember te vagy, és a frontális lebenyedben lakik.

- A Csimpánz az érzelmi gépezeted, a születésedkor kaptad, és a limbikus rendszeredben lakik.

A pszichológiai tudat harmadik része

A „pszichológiai tudat” egy Komputernek nevezett tárhelyen raktározza el a gondolatokat és a viselkedési modelleket. A Komputer az egész agyat behálózza.

A hivatkozásul szolgáló információk tárhelye

A Komputer a Csimpánz és az Ember által betáplált információkat tárolja. Később automatikusan, a számukra végzett cselekedetekhez vagy hivatkozási pontként használja őket.

Miután megértetted, mi van a fejedben, kezdjük meg utazásunkat a Lélektani Univerzumban. Meg fogjuk vizsgálni, hogy különböző helyzetekben miként működik az Emberünk, a Csimpánzunk és a Komputerünk, hogyan állíthatjuk a szolgálatunkba őket, és hogyan ismerhetjük meg alaposabban önmagunkat.

Összefoglalás

- A pszichológiai tudat három független agyrészből áll:
Ember, Csimpánz és Komputer.

- Te vagy az Ember.

- Csimpánzod egy érzelmi alapon működő, gondolkodó gépezet.

- Komputered tárhely és automatikusan működő gépezet.

- Bármelyik képes önállóan irányítani, de rendszerint közösen dolgoznak.

Javasolt gyakorlat:
Fejlesztésre szánt idő

Mi a „fejlesztésre szánt idő”, és miért van rá szükség?

A fejlesztésre szánt idő nem más, mint egy elkülönített időszak, amikor a viselkedéseddel foglalkozol. A Csimpánz, az Ember és a Komputer modelljéből nagyon sokat tanulhatsz, amennyiben időt szánsz arra, hogy tanulmányozod az itt megismert fogalmakat, s aztán a tanultakat a gyakorlatban is alkalmazod. A „fejlesztési idő” akkor a leghatékonyabb, ha szokássá válik. A könnyen végrehajtható dolgokból lesznek a szokások. Ha a nap egy bizonyos időszakát szentnek és sérthetetlennek jelölöd ki, és gondolkodásodnak a fejlesztésére fordítod, megnő az esélye annak, hogy rendszeressé válik. Könnyen kivitelezhetőnek kell lennie, különben a Csimpánzod tiltakozni kezd, és nem hajlandó rá! Vagyis egy tízperces időszakot könnyebb megrögzött szokássá alakítani, mint egy hatvanperces foglalkozást. Különíts el tíz percet naponta. A fejlesztési idő alatt az Ember gondolatban áttekinti, aztán módosítja a Komputer tartalmát. Mint a következő fejezetekből kiderül, ez létfontosságú a Csimpánz irányításához.

A teendő

Az erre szánt időszakban gondold át az elmúlt 24 órát, és tűnődj el a viselkedéseden. Vezess naplót, mindennap írj bele egy-két sort, ily módon arra összpontosíthat a tudatod, hogyan javíthatnád tetteidnek, illetve gondolkodásodnak a stílusát. A napló a könyvben található elvek alkalmazásában is hasznosnak bizonyulhat.

Egy példa

Az első alkalmakra a következőt javaslom:próbáld felismerni, mikor térít el a Csimpánzod nemkívánatos gondolatokkal, érzésekkel és tettekkel. Így megtanulsz különbséget tenni önmagad és a Csimpánzod között, és azonnal meg tudod állapítani, hogy az adott pillanatban ki van felül. Tisztán látni fogod, hogy két agyrész működik a fejedben, de közülük csak az egyik önmagad.

C függelék

A Csimpánzmodell tudományos háttere

Bevezetés

Ezt a függeléket azoknak az olvasóknak szánom, akik szívesen megismerkednének a Csimpánzmodell tudományos hátterével. Nem áll szándékomban idegtudóssá képezni őket, csupán a legutóbbi kutatások néhány speciális felismerését szeretném megosztani velük, melyek megvilágítják agyunk működésének legfontosabb vonatkozásait.

Az összetett agy

Szerkezete és működése

Az agy idegsejtek, az ezekhez kapcsolódó központok és az őket összekötő pályák összessége. Külön központja van többek között a beszédnek, külön terület foglalkozik például a látás útján kapott információ észlelésével, feldolgozásával, és külön pályák teszik lehetővé az öröm átélését. Bizonyos területek vagy rendszerek több feladatot is elláthatnak, vagy együttműködő csoportként érik el a céljukat. Ami azt jelenti, hogy az agy rendkívül rugalmasan és az igényekhez alkalmazkodóan képes működni. Egyes területek még funkcióikat is képesek megváltoztatni.

Az agy molekuláris szinten is összetett: működését hormonok, neuroreceptorok és neurotranszmitterek szabályozzák. Ezek többféle feladatot látnak el: erősítik vagy enyhítik a helyzetekre adott válaszainkat, tettekre sarkallnak, gondolatokat ébresztenek és hangulatváltozásokat idéznek elő.

Az agy szöveteibe jutó oxigénmennyiség szintén befolyásolja a működését. Ha a vérellátás vagy az oxigénfelvétel romlik, akkor az agyat felépítő idegsejtek pusztulni kezdenek, s ez az egyes rendszerek működésére is kihat.

A mindennapos működés

Ahelyett, hogy elmélyednénk az agyközpontok munkájában, nézzük meg, hogyan hat ez a munka a mindennapi életünkre. Ebből a szempontból hat fő működési módot különböztettek meg. Leegyszerűsítve a következőkről van szó:

- Behaviorista (válaszaink)

- Kognitív (gondolkodásunk és hiedelmeink)

- Dinamikus (ösztöneink és késztetéseink)

- Analitikus (gondolkodásmódunk)

- Fejlődési (érettségi állapotunk)

- Biológiai (fizikai állapotunk)

Sok nagyszerű terápia és gyakorlati módszer célzottan hat az egyes területekre. Az egyik gyakran használt megközelítés például a kognitív behaviorista terápia.

Eleget tudunk ahhoz, hogy irányítsuk az agyunkat?

Vizsgáljunk meg néhány különleges területet

Ha többféle üzemmódra képes gépnek tekintenénk az agyunkat, érdekes lenne feltenni a következő kérdést: „Tudjuk‑e fejleszteni az agyműködést irányító képességünket, és elérhetjük‑e, hogy állandóan úgy működjön az agyunk, ahogy akarjuk?” Más szóval: „Azok lehetünk‑e, akik lenni akarunk, olyan érzéseink lehetnek‑e, amilyeneket akarunk, és mindig úgy cselekedhetünk‑e, ahogyan akarunk?” Ez ám a nagy kérdés!

Mielőtt választ adnánk rá, nézzük meg egy példán, hogyan kezeli az agy a befutó ingereket. Ez közelebb visz a Csimpánzmodell megértéséhez.

Figyeld meg a vázlatos agy néhány fontos részletét. (Talán megkönnyebbülsz, ha megtudod, hogy nem kell fejben tartanod a neveket; csak azért adom meg őket, hogy hivatkozhassak rájuk.)

1. Amygdala (mandulamag, a fő érzelemközpont a limbikus területen vagy limbikus rendszerben)

2. Orbitofrontális cortex (kisebb terület a homloklebeny külső szélén, az agykéregben)

3. Fasciculus uncinatus (az amygdalát az orbitofrontális cortexszel összekapcsoló pálya vagy rostköteg)

4. Dorsolaterális prefrontális cortex (a homloklebeny része)

5. Ventromediális prefrontális cortex (a fasciculus uncinatust övező terület)

6. Gyrus cinguli (övtekervény, a limbikus rendszer része)

Az ábrán az agy hat, számmal ellátott területe látható. Kutatások bizonyítják, hogy minden egyes terület meghatározott feladatokat lát el. Az amygdalának vagy mandulamagnak például olyan egyedi feladatot ellátó idegsejtjei vannak, melyek az érzelmi reakciók szabályozásában vesznek részt. A cortex cinguli (vagy gyrus cinguli) az emlékezet kialakításában, a tanulásban és a döntésben vesz részt.

Az egyszerűség és a közérthetőség kedvéért itt csak a számozott területek egy-egy feladatát vizsgáljuk, noha bizonyos központok ugyanazt a tevékenységet szolgálják.

A területekről választott feladatok, igencsak leegyszerűsítve:

1. Az amygdala villámgyors védelmi mechanizmusokat lát el; azonnali, ösztönös reakciókért felel.

2. Az orbitofrontális cortex irányítani próbálja az impulzusokat, erkölcsi ítéletek segítségével betartatja velünk a társadalmi normákat.

3. A fasciculus uncinatus erkölcsi iránytű, tőle kapjuk a lelkiismeretet és a bűntudatot.

4. A dorsolaterális prefrontális cortex elemző munkát végez, logikusan gondolkozik.

5. A ventromediális prefrontális cortex vizsgálja mások érzéseit, és együtt érez velük.

6. A cortex cinguli a döntéshozatalban vesz részt, a régi élmények befolyásolják.

Példa az agy működésére

Most tápláljunk adatokat a gépünkbe. Kérlek, ne feledd, hogy mindnyájan másképpen reagálunk, vagyis ez a példa csak egy bizonyos egyén agyának reakcióját mutatja. Vizsgáljuk meg Billyt munka közben. Billy az imént tudta meg, hogy egyik ismerőse bántó megjegyzést tett róla. Lássuk, hogyan reagálnak erre agyának egyes részei.

Az üzenet először az agy thalamus nevű reléállomásához érkezik. Ez a szerv továbbítja a hat fent nevezett területre, de elsőként az amygdalához jut el.

1. A mandulamag azonnal reagál, Billy méregbe gurul, felemeli a hangját, azzal fenyegetőzik, hogy megtámadja az ismerősét. Az amygdala sok vegyületet bocsát ki, ezek üzemen kívül helyezik az agy többi részét (többek között a dorsolaterális prefrontális cortex munkáját gátolja), hogy ne tudják meghiúsítani a terveit.

2. Orbitofrontális cortexe kétségbeesett igyekezettel próbálja figyelmeztetni Billyt, hogy maradjon a társadalmilag elfogadott viselkedési keretek között. Fékezni próbálja az indulatait, azt magyarázza, hogy nem erkölcsös, ha megtámad valakit, ráadásul a jó hírének is árthat vele.

3. A fasciculus uncinatus a lelkiismeret. Azt mondja: „Bűnösnek érzem magam; ez erkölcsileg helytelen.” De hozzáfűzi: „Ezzel együtt ha meggyőzöl róla, hogy ez az észszerű megoldás, akkor nem bánom, elhallgattatom a lelkiismeretemet, és megteszem.”

4. A dorsolaterális prefrontális cortex megpróbálja megállapítani a tényeket, hogy azok alapján dolgozhasson, de az amygdala erősebb nála, sőt hamis információkat ad neki.

5. A ventromediális prefrontális cortex nem önmagára, hanem a másik érzéseire kíváncsi. Empátiát és részvétet érez a másik iránt, aki a kellemetlen megjegyzést tette, meg akarja érteni annak az érzéseit, hogy helyrehozhassa a dolgot.

6. A cortex cinguli a többi agyrészből dolgozik, és csak a múltbeli tapasztalataira akarja emlékeztetni Billyt. Azt mondhatja: „Nem lesz jó vége, ha kiabálsz”, de lehet, hogy már rájött: „Ha elég hangosan kiabálsz, megkapod, amit akarsz.” Személyes tapasztalatai alapján a kiabálás következményeire figyelmezteti.

És mindezt alig egy másodperc alatt!

Hat területet láttunk, melyek egymással vetekedve, egyszerre akarnak tanácsot adni és cselekedni. Minden észlelésnél ennyi mindent feldolgozni egyszerűen lehetetlen.

Tehát ha irányítani szeretnénk az elménket, létre kell hoznunk egy egyszerű, működőképes modellt, amihez azonnal hozzáférünk, és amit a hasznunkra fordíthatunk, miközben továbbra is tudományos alapokon nyugszik.

Vizsgáljuk meg alaposan az agy működését, és kiderül, hogy lényegében két gondolkodó csapat dolgozik egy memóriabank befolyása alatt. Egyikük rendkívül erős, és gyorsan cselekszik. Érzelmi alapokon áll, és irracionálisan gondolkodik. A másik csapat nem annyira erős, lassabban cselekszik, logikusan gondolkodik, együttérzés és bűntudat jellemzi. A memóriabank kétféle – érzelmi és tényszerű – emléktípusból épül fel, és hatással van a gondolkodó csapatokra.

Amennyiben kizárólag a homloklebenyt vizsgálnánk, jobban látnánk, miben áll a probléma. A homloklebenyt burkoló cortexben (az agykéregben) megy végbe az értelmezés és a gondolkodás.

Két gondolkodó és értelmező terület

Ha az agykéregnek csupán egyetlen gondolkodó területe lenne, nem lennénk gondban. Azonban legalább két gondolkodó és értelmező területe létezik. A dorsolaterális (hátsó-oldalsó) terület racionálisan értelmezi a dolgokat, míg az orbitofrontális (a homloklebeny alsó részén található) terület benyomások és érzések alapján teszi ezt, és közvetlen összeköttetésben áll az amygdalával. Vagyis ez a második gondolkodási típus „összevonta a csapatait” az agy legerősebb érzelmi központjával, a mandulamaggal. Ennek következtében két értelmező agyrészünk van. Egyikük lényegében véve automatikusan működik, a hozzájárulásunk nélkül, érzelmek alapján gondolkodik. A másikat tudjuk irányítani, megengedi, hogy úgy gondolkodjunk, ahogyan akarunk. Abból van a baj, hogy ez a két „agy” nem egyformán gondolkodik, és sokszor nem ért egyet a történtek értelmezésében. Állandó rejtett „csata” dúl a fejünkben!

Hogyan lehet mindebből előnyt kovácsolni, hogy a javunkra fordíthassuk a helyzetet?

A Csimpánzmodell

Mit nevezünk modellnek?

Nem csak egy egyértelmű tény vagy hipotézis lehet modell. Modellnek nevezzük azt az egyszerű segédeszközt is, mellyel használhatóvá válik egy tudományos felfedezés. Megérteti velünk, hogyan éltünk régen, hogyan élünk most, és hogyan irányíthatjuk magunkat jobban ezután.

Modellünkön a belső Csimpánz agyunk érzelmi csoportja, az, amelyik engedélyünk nélkül gondolkodik és cselekszik. A logikus csoport valódi személy, vagyis te: józan, együtt érző és emberi, ő a belső Ember. A referenciát jelentő memóriabank a Komputer.

Térjünk vissza Billy élményéhez

A modell segítségével vizsgáljuk meg újra Billy élményeit. Az következő ábra az agyába érkező üzenetek útját mutatja.

Első lépés

Az üzenet a reléállomásra érkezik, és azonnal továbbkerül a Csimpánzhoz.

Második lépés

A Csimpánz hatására azon nyomban olyan vegyületek szabadulnak fel az agyban, melyek megakadályozzák, hogy az Ember gondolkodjon, vagy magához ragadja az irányítást.

Harmadik lépés

A Csimpánz gyorsan a Komputerbe pillant, hogy lássa, kell‑e tudnia valamit, mielőtt eldönti, hogyan cselekszik.

Negyedik lépés

A Komputer a tartalmától függően reagál. A Komputerben lehet Robotpilóta, Manó, de az is előfordulhat, hogy az adott esetre nincs kész programja, ezért hagyja, hogy a Csimpánz maga döntse el, mit tegyen.

Ötödik lépés

A Csimpánz cselekszik, és az üzenet végre eljut az Emberhez. Amennyiben rossz döntést hozott, és helytelenül cselekedett, az Ember nem tehet mást, bocsánatot kér, és rendszerint bűntudata van.

Hatodik lépés

Ennek a tetszőleges lépésnek a segítségével a Komputeren dolgozunk, hogy a jövőben Robotpilóták vezessék a Csimpánzt. Ettől az utolsó lépéstől válik lehetővé, hogy irányítani tudjuk a Csimpánzunkat, mivel az agyunkban nincs közvetlen pálya, mellyel egyenesen a Csimpánzunkhoz juthatunk.

Ez az agyműködésünket ismertető egyszerű példa az adatfeldolgozásnak csupán egyetlen módszerét mutatta be. Természetesen sok más módszer is létezik, de az elv mindig ugyanaz.

Érzelmeink és gondolataink irányítása

A modell használata

A modell alkalmazásával jobban megérthetjük agyunk különböző aspektusait és feladatait – többek között a jutalmazási rendszert, az érzelmi memóriát, a végrehajtó funkciókat és így tovább. Mégpedig azért, mert az ismertetett modell az agy működésének tudományos elvein alapul. A Csimpánzmodell természetesen könnyű és élvezetes módja énünk felfedezésének, mégis nagyon komoly következményeket von maga után. A három csoport – Ember, Csimpánz, Komputer – ismeretében fokozatosan megértjük, miként működik ez a három rész, miért működik úgy, ahogy, és hogyan érhetjük el, hogy együtt dolgozzanak. A legfontosabb, hogy megismerd önmagad, és különbséget tegyél a saját személyed, valamint az odabent működő, automata gondolkodó és cselekvő gépezet: belső Csimpánzod között.

Mint láthattad, önmagunk irányítása megtanulható, javítja a működésünket és az életünk minőségét. Ha nem sajnáljuk az időt és a fáradságot, kialakíthatjuk az érzelmi képességeket, melyek segítségével olyan emberek leszünk, amilyenek lenni akarunk, és belső Csimpánzunk sem tud eltéríteni tőle.

Ez a könyv abban segít, hogy az emberek megértsék önmagukat, és irányítani tudják az érzelmeiket. Akkor se add fel, ha nem érzed meggyőzőnek a modellt (mert nem mindenkinek az), inkább keress valami mást, ami beválik, és javítsd azzal az életminőségedet. Próbálj időt szakítani arra, hogy eltűnődj, hogy érzed magad, és hogyan javíthatnál az életeden. Ha egyedül nem vagy képes erre, sokféle pszichológus és egyéb szakember létezik, aki útbaigazíthat, és segíthet rendbe tenni az életedet.

Munkámmal akkor vagyok igazán elégedett, ha látom, amint az emberek a szemem láttára lesznek boldogabbak, magabiztosabbak, önmagukkal és másokkal szemben fesztelenebbek. Bízom benne, hogy ez neked is sikerülni fog.

Köszönetnyilvánítás

Annyi ember járult hozzá különböző mértékben, közvetve vagy közvetlenül a könyv elkészítéséhez, hogy külön fejezetre lenne szükségem, ha fel akarnám sorolni őket. Ezért inkább így mondok egy óriási köszönömöt minden segítőmnek, nehogy kifelejtsek valakit.

Mindazonáltal külön köszönetet érdemel három ember, három fáradhatatlan közreműködő: Ruth Banner, az unokahúgom, aki hosszú hónapokon keresztül olvasta meg újraolvasta az alakuló könyvet, felbecsülhetetlen javaslatokkal és kritikai észrevételekkel támogatott; Jeff Battista, a grafikus tervezőm, aki nagy türelemmel rajzolta és tervezte át a képeket, s elmondta, hogyan lehetne legjobban megjeleníteni a gondolataimat; és Susanna Abbot, a szerkesztőm, bátorítóm és vezetőm, aki a könyvkiadás aknamezején türelemmel állta Csimpánzom dühkitöréseit.

Barátaimnak, kollégáimnak, pácienseimnek és diákjaimnak ugyancsak sok-sok hálás köszönet.

Végezetül ajánlom könyvemet azoknak a Csimpánzoknak és más Nagymajmoknak, akik ezután olvassák, és rájönnek, hogy akár tetszik, akár nem, egy Ember rejtőzik bennük!

Jegyzetek

1 A latin kifejezések magyar megfelelői (ahol van): 1. homloklebeny 2. halántéklebeny 3. határkérgi rendszer 4. fali lebeny 5. nyakszirti lebeny 6. kisagy – A szerk.

Tartalom

Bevezetés: Válaszd a Napot!

Első rész: A belső tudat felfedezése

1. A pszichológiai tudat

2. A Megosztott bolygó (1. rész)
Hogyan ismerjük meg önmagunkat és a Csimpánzunkat

3. A Megosztott bolygó (2. rész)
Hogyan kezeljük a Csimpánzunkat

4. A Vezérlő hold (1. rész)
Hogyan értsük meg a fejünkben működő Komputert

5. A Vezérlő hold (2. rész)
Hogyan kezeljük a Komputerünket

6. Személyiség és tudat
Hogyan működik a tudatunk és formálja a személyiségünket

Második rész: Mindennapi működésünk

7. A Mások bolygóHogyan értsünk meg másokat, és teremtsünk kapcsolatot velük

8. A Csapat holdja
Hogyan állítsunk össze jó támogatói hálózatot

9. A Kapcsolat bolygó
Hogyan kommunikáljunk hatékonyan

10. A Valóság bolygó
Hogyan teremtsünk megfelelő környezetet

11. A Hirtelen Stressz holdja
Hogyan küzdjünk meg a hirtelen fellépő stresszel

12. A Tartós Stressz holdja
Hogyan küzdjünk meg a krónikus stresszel

Harmadik rész: Egészség, siker, boldogság

13. Az Árnyékok bolygó és az Aszteroidaöv
Hogyan törődjünk az egészségünkkel

14. A Siker bolygó és három holdja
A siker alapjai

15. A Siker bolygó
Hogyan tervezzük meg a sikert

16. A Boldogság bolygó
Hogyan legyünk boldogok

17. A Magabiztosság holdja
Hogyan legyünk magabiztosak

18. A Biztonság holdja
Hogyan teremtsünk biztonságot

Előretekintés: Napfelkelte

A függelék: A teljes pszichológiai tudat

B függelék: A teljes Lélektani Univerzum

C függelék: A Csimpánzmodell tudományos háttere

Köszönetnyilvánítás

Jegyzetek

facebook.com/parkkonyvkiado

Újdonságaink, eseményeink, valamint kedvezményes ajánlataink megtalálhatók megújult webáruházunkban, a »booklove.hu«-n!

Felelős kiadó Tönkő Vera
A Park Kiadó a Libri Könyvkiadó Kft. imprintje
Felelős szerkesztő Szala Boglárka
Szerkesztette Szalay Marianne
A szöveget gondozta Györke Mária és Ligeti Szilvia
Műszaki szerkesztő Kuha Zulejka és Rochlitz Vera
A borítót az eredeti felhasználásával tervezte Rochlitz Vera

ISBN 978 963 633 338 6

Készítette és forgalmazza
eKönyv Magyarország Kft.
www.ekonyv.hu

Elektronikus könyv Nagy Lajos

Felhasznált betűtípus
Noto Sans & Serif, Bitter – SIL OFL